ประกันชีวิตพุ่งปรี๊ด9เดือนโตกว่า15%
สมาคมประกันชีวิตไทยเผย 9 เดือน เบี้ยประกันชีวิตรับรวมเกือบ 4 แสนล้าน โตเกินคาด 15.3%
7 พ.ย. 2557

สมาคมประกันชีวิตไทยเผย 9 เดือน เบี้ยประกันชีวิตรับรวมเกือบ 4 แสนล้าน โตเกินคาด 15.3%
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า เบี้ยประกันชีวิตรับรวม 9 เดือนแรก มีเบี้ยรับรวม 3.73 แสนล้านบาท เพิ่มขึ้นจากระยะเดียวกันของปีก่อน 15.34% โดยแยกเป็นเบี้ยประกันชีวิตรับรายใหม่จำนวน 1.3 แสนล้านบาท อัตราการเติบโตเพิ่มขึ้น 16.61% และเบี้ยประกันชีวิตรับปีต่อไปจำนวน 2.43 แสนล้านบาท โดยมีอัตราความคงอยู่ 86% 
ทั้งนี้ อัตราการเติบโตของเบี้ยประกันชีวิต 9 เดือนแรกปี 2557 เติบโตเกินความคาดหมายที่สมาคมได้ประมาณการเอาไว้เมื่อต้นปีที่ 12% 
“ผลมาจากปัจจัยสนับสนุนที่เอื้อต่อธุรกิจประกันชีวิตหลายประการ อาทิ การพัฒนาผลิตภัณฑ์ให้มีความหลากหลาย การมุ่งเน้นสู่ความเป็นเลิศในการให้บริการ การประชาสัมพันธ์เพื่อนำเสนอผลิตภัณฑ์อย่างทั่วถึง นโยบายสนับสนุนประกันชีวิตจากภาครัฐ การพัฒนาช่องทางการจำหน่ายให้ครอบคลุมกลุ่มเป้าหมายและมีประสิทธิภาพยิ่งขึ้น” นางบุษรา กล่าว 
นางบุษรา กล่าวว่า เบี้ยประกันชีวิตที่ขายผ่านช่องทางตัวแทนประกันชีวิต 1.86 แสนล้านบาท เติบโตขึ้น 7.49% เมื่อเทียบกับระยะเวลาเดียวกันในปีที่ผ่านมา การขายผ่านธนาคาร 1.64 แสนล้านบาท เติบโต 25.46% การขายผ่านช่องทางอื่นๆ 1.40 หมื่นล้านบาท เติบโต 22.19% และการขายผ่านช่องทางโทรศัพท์ 1.14 หมื่นล้านบาท เติบโต 10.01% 
อย่างไรก็ตาม ช่องทางตัวแทนประกันชีวิต ยังเป็นช่องทางขายหลักที่มีเบี้ยรับรวมสัดส่วนสูงที่สุด 49.15% ของเบี้ยประกันชีวิตรับทั้งหมด รองลงมาเป็นการขายผ่านธนาคาร สัดส่วน 44.04% อันดับสาม การขายผ่านช่องทางอื่นๆ สัดส่วน 3.75% และอันดับสุดท้าย การขายผ่านช่องทางโทรศัพท์ สัดส่วน 3.05%
สำหรับบริษัทประกันชีวิตที่มีเบี้ยประกันชีวิตรับรวมสูงสุด 7 อันดับแรก ครองส่วนแบ่งการตลาดถึง 85.54% ของเบี้ยรับรวม ประกอบด้วย บริษัท เอไอเอ บริษัท เมืองไทยประกันชีวิต บริษัท ไทยประกันชีวิต บริษัท กรุงเทพประกันชีวิต บริษัท ไทยพาณิชย์ประกันชีวิต บริษัท กรุงไทยแอกซ่า ประกันชีวิต บริษัท อลิอันซ์ อยุธยา ประกันชีวิต ส่วนอีก 17 บริษัทที่เหลือครองสัดส่วนการตลาด 14.46%